Reserva Natural d'os Sotos y Galachos d'Ebro

A Reserva Natural d'os Sotos y Galachos d'Ebro ye una reserva natural d'Aragón situata en o curso meyo d'a val de l'Ebro. Se troba entre os termins municipals de Zaragoza (A Cartuixa), Pastriz y Lo Burgo d'Ebro a una distancia de 12 km d'a capital aragonesa.

O río travesa una ampla plana d'inundación por estar un terreno con poca costera y d'un material cheolochico uniforme. Asinas se forman a-saber-los meandres, que cuan se deseparan de l'antigo cauz d'o río, bien por l'acción de l'hombre en roturar as tierras u bien por as creixitas de l'Ebro, se forman os galachos.

Actualment son bien poquez os galachos que se pueden trobar en l'Ebro, existindo amás d'os tres que bi ha en ista reserva natural (L'Alfranca de Pastriz, A Cartuixa y Lo Burgo d'Ebro) un atro en Chuslivol. O mas gran d'os tres que bi ha en a reserva ye o galacho de l'Alfranca y ye tamién o que millor se conserva.
A Reserva Natural d'os Sotos y Galachos d'Ebro se declaró como espacio protechito en 1991 y tien una superficie de 800 hectarias.

Flora
A vechetación tipica d'iste ecosistema ye o carrizal, tipico d'o meyo humido y a on que destaca a presencia de fauna y flora acuatica. Periodicament cuan mos vamos aluenyando de l'augua apareixen por orden os carrizos, as tamarizas (Tamarix), salces (Salix), chopos (Populus) y freixins (Fraxinus angustifolia).

En as auguas bi ha algas y plantas acuaticas que sirven d'alimento ta os invertebratos que viven en os galachos. En os cantons d'os galachos apareixe cespede de Paspalum paspaloides que proteche d'a erosión y favoreixe l'aparición d'atras especies vechetals mas complexas.

Fauna
Entre as especies animals que viven en os galachos trobamos aus como o esparvero (Accipiter), gralla blanca (Corvus monedula), yeguacero (Picus viridis), papafiga (Sylvia atricapilla), tordos pardos (Turdus merula) y mamifers como o teixons (Meles meles), rabosas (Vulpes vulpes), chinetas (Genetta genetta) y ratons de mont (Apodemus sylvaticus), entre atros.

En os carrizals se pueden trobar numerosas numerosas colonias d'ardeidas, como os martinez (Nycticorax nycticorax). D'hibierno duermen astí martiners (Emberiza schoeniclus), cistrillas (Anthus), enganyapastors (Motacilla) y estornels (Sturnus). Tamién viven en os carrizals o zapo corredor (Epidalea calamita), granota verda (Pelophylax perezi), cullebra d'agua (Natrix maura) y especies menazatas como a espata (Emys orbicularis) y o galapago leproso (Mauremys leprosa). Os chabalins (Sus scrofa scrofa), mas que mas en verano, se protechen aquí d'as altas temperaturas.

Se veiga tamién
 Palacio de l'Alfranca

Vinclos externos
  GEA. Espacios Naturals Protechitos d'Aragón
  Reserva Natural d'os Sotos y Galachos d'Ebro en www.rednaturaldearagon.com
  Reserva Natural d'os Sotos y Galachos d'Ebro

*